## Emergències i Interior fa 134 inspeccions en instal·lacions radioactives durant 2024

*** Les actuacions s’han dut a terme en centres mèdics, industrials i d’investigació, i de radiodiagnòstic mèdic i veterinari
* El Pla especial davant el risc radiològic no ha sigut activat l’any passat perquè no s’ha produït cap incident**

La secció de Seguretat Radiològica de l’Agència Valenciana de Seguretat i Resposta a les Emergències (AVSRE), dependent de la Conselleria d’Emergència i Interior, ha dut a terme en 2024 un total de 134 inspeccions d’instal·lacions radioactives, d’equips de radiodiagnòstic mèdic i de transport de material radioactiu.

En este sentit, del balanç de les citades inspeccions es desprén que no s’han produït incidents al llarg del passat any i, per tant, no ha sigut necessari activar en cap ocasió el Pla d’especial davant el risc radiològic a la Comunitat Valenciana.

Del total d’actuacions efectuades, 80 corresponen al control anual d’instal·lacions radioactives amb autorització de funcionament: 70 són de 2a categoria i 10 de 3a categoria (indústries, hospitals i centres d’investigació). D’altra banda, es van fer 41 inspeccions a instal·lacions de radiodiagnòstic mèdic, dins del programa de vigilància, incloses les de tipus de diagnòstic general, dental i veterinari. A més, s’han fet 4 inspeccions a servicis de protecció radiològica.

També s’han dut a terme nou inspeccions de transport de material radioactiu: tres d’estes relatives al trasllat de radiofàrmacs i fonts d’aplicació mèdica a diferents centres mèdics de la Comunitat Valenciana; una retirada de residus radioactius d’instal·lacions regulades; una relativa a la retirada de residus de mitjana i baixa activitat de la Central Nuclear de Cofrentes; un trànsit de concentrats d’UF6; dos a la gestió d’activitats relacionades amb el transport de material radioactiu de dos empreses i una referent a un trànsit pel port autònom de València de fonts d’alta activitat.

**Vigilància radiològica ambiental**

Entre els diferents convenis de col·laboració que l’AVSRE ha firmat amb la Universitat de València i la Universitat Politècnica de València destaquen dos centrats a desenrotllar un programa de vigilància radiològica ambiental, tant de caràcter operatiu com d’emergències.

El primer d’estos convenis es du a terme a través del Programa d’anàlisi i mostreig del control de qualitat (PVRA) del Programa operacional anual de vigilància radiològica ambiental de la Central Nuclear de Cofrentes; i el segon a través d’un Programa de vigilància radiològica en emergències (PVRE), que desenrotlla procediments per a l’anàlisi isotòpica de mostres de diferents matrius en situacions d’emergència radiològica.

**Estacions automàtiques i de mostreig**

Com a complement al Programa d’anàlisi i mostreig del control de qualitat (PVRA), la Generalitat disposa amb una Xarxa de vigilància radiològica ambiental (revira) constituïda per un entramat d’estacions automàtiques i de mostreig (REA), dissenyada per a controlar en temps real variables radiològiques (taxa de dosi gamma, concentració de radó, radioiodes, emissors alfa i beta en aire) en l’entorn a la Central Nuclear de Cofrentes. Esta xarxa transmet les possibles alertes davant qualsevol situació fora del normal.

La xarxa té diferents estacions situades en un radi de 10 quilòmetres al voltant de la central. Dels mesuraments s’encarreguen les estacions situades a Cortes de Pallás, Jalance, Cofrentes, Cofrentes Central Nuclear i Los Pedrones (Requena). A més, l’estació de l’embassament d’Embarcadors mesura contínuament la radioactivitat del riu Xúquer aigües avall del punt d’abocament de la Central Nuclear de Cofrentes i l’estació del riu Xúquer que controla les aigües amunt de la Central.

Les dades arreplegades per la REA es transmeten a la sala d’emergències (SALEM) del Consell de Seguretat Nuclear. L’administració de les dades es preveu de manera conjunta entre la Generalitat i el Consell de Seguretat Nuclear, per mitjà un conveni firmat entre les dos institucions.

Fecha: 08/02/2025